
A ß-arresztin2 szerepe a CB1 kannabinoid receptor agonista-indukált internalizációjában

Bevezetés: A G-fehérjéhez kapcsolt receptorok (GFKR) internalizációja fontos mechanizmus a receptorok jelátvitelének szabályozásában. A GFKR internalizációja leggyakrabban klatrin-mediált endocitózissal valósul meg, melyben a β-arresztinek adapter fehérjeként központi szerepet játszanak. A CB1 kannabinoid receptor (CB1R) is a GFKR-ok családjába tartozik. Jelenleg nem pontosan tisztázott, hogy e receptor internalizációja milyen mechanizmussal jön létre. Korábbi eredményeink alapján a CB1R konstitutív internalizációja nem függ β-arresztin2 (β-arr2)- től. Agonista hatására ugyanakkor a β-arr2 kötődik a CB1R-hoz. Jelen munkánkban azt vizsgáltuk, hogy ennek a kötődésnek van-e szerepe a CB1R agonista-indukált internalizációjában.
Módszerek: A receptor endocitózisát egyrészt konfokális mikroszkóp segítségével vizsgáltuk HeLa sejtekben. A CB1R-t N-terminális végén HaloTag-gel jelöltük. A HaloTag gyors és stabil kovalens kötést hoz létre fluoreszcens ligandjával, a membrán-impermeábilis Halo-Alexa488-cal. E módszerrel szelektíven tudjuk jelölni a sejtmembránban elhelyezkedő CB1R-t és egyértelműen követhetjük internalizációját. Az agonista-indukált internalizációt a SuperRenilla luciferázzal jelölt CB1R és a sárga fluoreszcens fehérjével jelölt ICAM-1 fehérje, mint plazmamembrán marker közötti biolumineszcencia rezonancia energiatranszfer (BRET) mérésével is vizsgáltuk. A β-arr2 szerepének megfigyelésére domináns negatív β-arr2-t és siRNS által mediált genetikai csendesítést alkalmaztunk. Agonista hatását a szintetikus kannabinoid WIN55,212-2 jelenlétében vizsgáltuk.
Eredmények: Agonista hatásra vad típusú β-arr2 mellett a Halo-CB1R megjelent intracelluláris vezikulákban, amit a domináns negatív β-arr2 gátolt. Kontroll siRNS mellett agonista hatásra a CB1R internalizált, míg ezt a hatást a β-arr2 specifikus siRNS kivédte. Ezeket a megfigyeléseket a BRET mérések is megerősítették: agonista hatására BRET hányados csökkenést láttunk, amit domináns negatív β-arr2, illetve β-arr2 siRNS transzfekciója egyaránt gátolt.
Következtetés: Kísérleteink eredményei arra utalnak, hogy a CB1R agonista-indukált internalizációjában a β-arr2 szerepet játszik. Tavalyi eredményeinkkel összevetve megállapítható, hogy a receptor konstitutív, illetve agonista-indukált internalizációja eltérő mechanizmussal jön létre. A CB1R internalizációjának további megismerése jelentős előrelépést jelenthet az endokannabinoid rendszer működésének megértésében.



